张栻
送刘枢密留守建康
整驾欲南鹜，乃复送公舟。
公行民所瞻，原言勿淹留。
向来秉事枢，正色有忠谋。
坐觉国势尊，已验权网收。
如何霖雨泽，偏使及南州。
新春紫诏下，闻者宽百忧。
谁长今重镇，百万宿貔貅。
控江抚长淮，声势接上流。
吾皇志经略，此地合绸缪。
不应万全策，岁月空悠悠。
先当植本根，次第施良筹。
未闻欲外攘，而乃忽内修。
幕府方宏开，人才要旁搜。
可不念葑菲，惟当别薰莸。
留钥岂淹久，即归侍前旒。
尽舒医国手，调瘵会有瘳。
还忆遐荒守，时能寄音不。